sagorsarker/bangla-wikipedia huggingface dataset:
লারিসা লাতিনিনা

লারিসা সিমাইওনোভনা লাতিনিনা (, ; জন্ম: ২৭ ডিসেম্বর, ১৯৩৪) সাবেক সোভিয়েত জিমন্যাস্ট ছিলেন। জিমন্যাস্টিক বিষয়ে তিনি একচ্ছত্র প্রভাব বিস্তার করে ক্রীড়া জগতে স্মরণীয় হয়ে রয়েছেন। ১৯৫৬, ১৯৬০ এবং ১৯৬৪ সালের গ্রীষ্মকালীন অলিম্পিক্‌সে তিনি ব্যক্তিগতভাবে ১৪টি অলিম্পিক পদক লাভ করেন যা ঐ সময়কার জন্যে একটি রেকর্ড ছিল। ব্যক্তিগত ও দলীয়ভাবে তিনি স্বর্ণ, রৌপ্য এবং ব্রোঞ্জ মিলে সর্বমোট ১৮টি পদক লাভ করেছিলেন। অলিম্পিকের ইতিহাসে সর্বোচ্চসংখ্যক পদক হিসেবে এ সংখ্যাটি ৪৮ বছর টিকে ছিল। কিন্তু, ৩১ জুলাই, ২০১২ তারিখে আমেরিকান সাঁতারু মাইকেল ফেলপস উক্ত পদকসংখ্যাকে অতিক্রম করে নতুন রেকর্ড স্থাপন করেন।
১৯৮৯ সালে আন্তর্জাতিক অলিম্পিক কমিটি কর্তৃক অলিম্পিক অর্ডার (রৌপ্য) লাভ করেন। এছাড়াও, ১৯৯৮ সালে ইন্টারন্যাশনাল জিমন্যাস্টিকস্‌ হল অব ফেমে তার নাম অন্তর্ভুক্ত হয়।
লাতিনিনা শৈশবে ব্যালে নৃত্যে প্রশিক্ষণ গ্রহণ করলেও কিন্তু পরবর্তীতে জিমন্যাস্টিকসে মনোনিবেশ ঘটান। তার কোরিওগ্রাফার তাকে ইউক্রেনের খেরসন থেকে বাইরে নিয়ে যেতে সহায়তা করেন। ১৯৫৩ সালে হাইস্কুল থেকে পাশ করে কিয়েভে অবস্থিত লেনিন পলিটেকনিক ইনস্টিটিউটে ভর্তি হন। পাশাপাশি বুরেভেস্তনিক ভলান্ট্যারি স্পোর্টস সোসাইটিতে প্রশিক্ষণ কার্য গ্রহণ করতে থাকেন। ১৯ বছর বয়সে ১৯৫৪ সালে রোমে অনুষ্ঠিত বিশ্ব চ্যাম্পিয়নশীপে নিজেকে অভিষেক ঘটান এবং দলীয় প্রতিযোগিতায় স্বর্ণপদক লাভ করেন।
১৯৫৬ সালে অনুষ্ঠিত গ্রীষ্মকালীন অলিম্পিক্‌সে লাতিনিনা হাঙ্গেরীর আগ্নেস কেলেতি'র সাথে প্রতিযোগিতায় অবতীর্ণ হন। ঐ অলিম্পিকে তিনি সবচেয়ে সফলতম জিমন্যাস্টরূপে পরিচিতি পান। কেলেতিকে তিনি অল-এরাউন্ড ইভেন্টে পরাভূত করেন এবং সোভিয়েত দলও দলগত বিষয়ে জয়ী হয়। ফ্লোর ইভেন্টে কেলেতি'র সাথে যুগ্মভাবে ও ভল্টে স্বর্ণপদক জয়লাভ করেন। আনইভেন বারে রৌপ্যপদক এবং দলগত এপারেটাস বিষয়ে ব্রোঞ্জপদক পান।
১৯৫৮ সালের বিশ্ব চ্যাম্পিয়নশীপে ছয়টি বিষয়ের মধ্যে ৫টি বিষয়ে জয়ী হন। এ সময় তিনি ৪ মাসের গর্ভবতী ছিলেন। রোম অলিম্পিকে তিনি শীর্ষস্থানীয় প্রতিযোগী ছিলেন। অল-এরাউন্ড বিষয়ে তিনি সোভিয়েত ইউনিয়ন দলকে নেতৃত্ব দিয়ে প্রথম চারটি স্থান দখলে সহায়তা করেন। এছাড়াও তিনি নয় পয়েন্টের ব্যবধানে দলগত বিষয়ে জয়লাভ করান। ফ্লোরে শিরোপা ধরে রাখেন। ব্যালেন্স বীম ও আনইভেন বারে রৌপ্য পদক এবং ভল্ট প্রতিযোগিতায় ব্রোঞ্জ লাভ করেন।
১৯৬৬ সালের বিশ্ব চ্যাম্পিয়নশীপে অংশগ্রহণের পর খেলোয়াড়ী জীবন থেকে অবসর নেন লারিস লাতিনিনা। এরপর তিনি সোভিয়েত জাতীয় জিমন্যাস্টিকস্‌ দলের জন্যে কোচ হিসেবে ১৯৭৭ সাল পর্যন্ত দায়িত্ব পালন করেন। তার পরিচালনায় সোভিয়েত নারী জিমন্যাস্টগণ দলগতভাবে ১৯৬৮, ১৯৭২ এবং ১৯৭৬ সালের অলিম্পিকে স্বর্ণ জয় করে। ১৯৮০ সালে মস্কোতে অনুষ্ঠিত অলিম্পিক্‌সের জিমন্যাস্টিক্‌স প্রতিযোগিতা আয়োজনের দায়িত্ব পালন করেন।
২০০০ সালে তিনি "সোভিয়েত স্পোর্টস ওয়ার্স" শিরোনামীয় আমেরিকান পিবিএস টেলিভিশনের তথ্যচিত্রের "দ্য রেড ফাইলসে" অংশ নেন। সেখানে তিনি জিমন্যাস্ট ও সোভিয়েত কোচ হিসেবে তার অভিজ্ঞতা, দর্শন তুলে ধরেন। বর্তমানে তিনি একজন রুশ নাগরিক। মস্কো অঞ্চলের সিমেনোভস্কোয়ে এলাকায় তিনি বসবাস করছেন।
ইভান শিশকিন

ইভান ইভানোভিচ শিশকিন (; ২৫ জানুয়ারি, ১৮৩২- ২০ মার্চ, ১৮৯৮) রাশিয়ার একজন বিখ্যাত নিসর্গ চিত্রকর। তিনি রাশিয়ান চিত্রকলায় পেরেদভিঝনিকি আন্দোলনের অন্যতম সদস্য।
ইভান শিশকিন বর্তমান তাতারস্তানের ইয়েলাবুগায় ১৮৩২ খ্রিষ্টাব্দের ২৫ জানুয়ারি জন্মগ্রহণ করেন। তিনি মস্কো স্কুল অব পেইন্টিং, স্কাল্পচার অ্যান্ড আর্কিটেকচারে চার বছর অধ্যয়ন করেন। পরবর্তীতে সেন্ট পিটার্সবার্গ ইম্পিরিয়াল অ্যাকাডেমি অব আর্টসে ১৮৫৬ থেকে ১৮৬০, এই চার বছর অধ্যয়ন করেন এবং সেখানে সর্বোচ্চ ডিগ্রিধারী স্নাতক ও স্বর্ণপদকপ্রাপ্ত হন। তিনি ইম্পিরিয়াল স্কলারশিপ লাভ করেন এবং আরও অধ্যয়নের জন্য ইউরোপ গমন করেন। পাঁচ বছর পর শিশকিন সেন্ট পিটার্সবার্গ ইম্পিরিয়াল অ্যাকাডেমির সদস্য হন এবং সেখানে ১৮৭৩ থেকে ১৮৯৮ পর্যন্ত অধ্যাপক হিসেবে কর্মরত থাকেন। একই সময়ে তিনি নৈসর্গিক চিত্রকর্ম শাখার প্রধান হিসেবে দায়িত্ব পালন করেন।
নীল শুমচা

নীল শুমচা (বৈজ্ঞানিক নাম: "Pitta cyanea") () বা আসমানি সুমচা Pittidae (পিট্টিডি) গোত্র বা পরিবারের অন্তর্গত "Hydrornis" (হাইড্রর্নিস) গণের এক প্রজাতির ছোট রঙচঙে বনচর পাখি। নীল শুমচার বৈজ্ঞানিক নামের অর্থ "নীল শুমচা" (তেলুগু: "pitta" = আদুরে; ল্যাটিন: "cyanea" = নীল)। সারা পৃথিবীতে প্রায় ১০ লাখ ২০ হাজার বর্গ কিলোমিটার জায়গা জুড়ে এদের আবাস। বিগত কয়েক দশক ধরে এদের সংখ্যা কমে গেলেও আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত। পৃথিবীতে এদের সংখ্যা সম্বন্ধে তেমন কিছু জানা যায় নি।
নীল শুমচার মূল আবাস দক্ষিণ ও দক্ষিণ-পূর্ব এশিয়ার বিভিন্ন দেশে। বাংলাদেশ, ভারত, মায়ানমার, চীন, থাইল্যান্ড, লাওস, কম্বোডিয়া ও ভিয়েতনাম জুড়ে এদের বিস্তৃতি।
নীল শুমচার মোট তিনটি উপপ্রজাতি শনাক্ত করা গেছে। উপপ্রজাতিগুলো হল:
নীল শুমচা ডোরাকাটা পেট ও ঘন নীল পিঠওয়ালা ছোট বনচর পাখি। এর দৈর্ঘ্য কমবেশি ২৩ সেন্টিমিটার, ডানা ১১ সেন্টিমিটার, ঠোঁট ২.৩ সেন্টিমিটার, পা ৪.৪ সেন্টিমিটার ও লেজ ৬ সেন্টিমিটার। ওজন মাত্র ১১০ গ্রাম। স্ত্রী ও পুরুষ পাখির চেহারায় একটু পার্থক্য রয়েছে। পুরুষ পাখির পিঠের দিকটা ঘন নীল। মাথার চাঁদির পিছনের অংশ ও ঘাড়ের পিছন দিক লাল। কপালে একটি কালো সরু মধ্যডোরা রয়েছে। কপাল ও মাথার চাঁদির সামনের অংশ সবজে-ধূসর। ঠোঁট থেকে চোখ হয়ে ঘাড়ের পিছন পর্যন্ত একটি প্রশস্ত কালো ডোরা চলে গেছে। গলায় একটি অস্পষ্ট কালো দাগ দেখা যায়, এটি গুম্ফডোরা। ভ্রুরেখা, গাল ও গলার অংশবিশেষ হালকা হলুদ বর্ণের। ডানার প্রান্ত পালক কালচে। কাঁধ-ঢাকনি, দেহের পিছনের অংশ, ডানা ও লেজউপরি-ঢাকনি নীল। সাদা দেহতলের পুরোটায় অসংখ্য ঘন নীল তিলা ও ডোরা রয়েছে, যা অনেকটা মাছের আঁশের মত দেখায়। স্ত্রী পাখির ক্ষেত্রে ঘাড়ের পেছনের পট্টিটি কমলা রঙের ও ছোট। কাঁধ-ঢাকনি কালচে জলপাই রঙের। কোমর নীল এবং লেজউপরি-ঢাকনি ও ডানা নীলাভ-জলপাই। স্ত্রী ও পুরুষ উভয়ের চোখ কালচে বা লালচে-বাদামি। ঠোঁট সোজা ও কালো। পা শক্তিশালী। পা ও পায়ের পাতা পাটকিলে। অপ্রাপ্তবয়স্ক পাখির পিঠের দিক কালচে বাদামি। দেহের নিচে ঘন ফিকে ডোরা দেখা যায়। লেজ নীল।
নীল শুমচা চিরসবুজ বনতলে ঘন গুল্ম, বাঁশঝাড় ও বনের খাদে বিচরণ করে। সচরাচর একা বা জোড়ায় জোড়ায় থাকে। এরা লাফিয়ে অন্ধকার বনতলে ঝরা পাতা উল্টে ও নরম মাটিতে ঠোঁট দিয়ে খাবার খুঁজে বেড়ায়। এদের খাদ্যতালিকায় রয়েছে গুবরে পোকা, কীট, স্থলজ শামুক, পিঁপড়া ও অন্যান্য পোকামাকড়। ভোরে আর গোধূলিতে এরা বেশি কর্মচঞ্চল থাকে। এরা খুব ছটফটে পাখি। ভয় পেলে এরা গাছের ডালে উড়ে চলে যায়। মাটিতে লাফানোর সময় তীক্ষ্ন কণ্ঠে শিস দিয়ে ডাকে: "পিউ-হুয়িট..."
সাধারণত মে থেকে জুলাই নীল শুমচার প্রধান প্রজনন ঋতু। স্থানভেদে প্রজনন মৌসুমে বিভিন্নতা দেখা যায়। এসময় এরা ঘন চিরসবুজ বনে এরা বাসা বানায়। মাটিতে অথবা ফার্নে ঢাকা গাছের কান্ডে এরা ঢিলেঢালা বলের মত বাসা বানায়। বাসার মূল উপাদান বাঁশপাতা, ঘাস বা মূল। বাসা বানানো হয়ে গেলে ৪-৬টি সাদা রঙের ডিম পাড়ে। ডিমের মাপ ২.৮ × ২.১ সেন্টিমিটার।
জিমন্যাস্টিকস

জিমন্যাস্টিক্‌স () শারীরিক কলা-কৌশল প্রদর্শনের ক্রীড়াবিশেষ; যাতে দৌঁড়, লাফ, ডিগবাজী, সমারসল্টিং এবং ভারসাম্য রক্ষা করার বিষয়গুলো সংশ্লিষ্ট থাকে। মেয়েদের ক্ষেত্রে চার ধরনের - ফ্লোর, বার (ক্রীড়া), বীম এবং ভল্ট উপকরণাদি ব্যবহার করা হয়। অন্যদিকে ছেলেদের ক্ষেত্রে ফ্লোর, প্যারালেল বার, হাই বার, পমেল হর্স, ভল্ট এবং রিং - এ ছয় ধরনের উপকরণ ব্যবহার করা হয়ে থাকে।
এ ক্রীড়ায় যে প্রতিযোগী অংশগ্রহণ করে থাকেন, তিনি জিমন্যাস্ট নামে সর্বসমক্ষে পরিচিতি লাভ করেন। জিম্যানস্টিক্‌সে একজন প্রতিযোগী অন্য প্রতিযোগীর মোকাবেলা করে থাকে। সেখানে সবচেয়ে ভালো ক্রীড়াশৈলীর প্রদর্শনের মাধ্যমে যোগ্যতা ও বিজয়ী নির্ধারণ করা হয়। ফলাফল হিসেবে বিজয়ী প্রতিযোগী ট্রফি, ফিতা কিংবা পদক লাভ করেন। অলিম্পিক ক্রীড়ায় জিমন্যাস্টিক্‌স অন্যতম প্রধান ক্রীড়া বিষয় হিসেবে বিবেচিত।
প্রাচীন গ্রীক সভ্যতার সূচনালগ্নে জিমন্যাস্টিক্‌সের উৎপত্তি ঘটেছিল বলে ধারণা করা হয়। ষাঁড়ের উপর থেকে এক ব্যক্তির লাফ দেয়াকে কেন্দ্র করে জিমন্যাস্টিক্‌স ক্রীড়ার প্রবর্তনা। এছাড়া, অ্যাথলেটিক্‌সের একগুচ্ছ প্রতিযোগিতায় কি কি ঘটে থাকে তা থেকেও জিমন্যাস্টিক্‌স খেলাটির প্রচলন হতে পারে। এ ক্রীড়ায় দৌঁড়, ওজন বহন, রশি সহযোগে আরোহণ, লাফ দিয়ে বাঁধা প্রাচীর অতিক্রমণ ইত্যাদি বিষয়গুলো এতে সংশ্লিষ্ট থাকে। আধুনিক অলিম্পিকের সূচনালগ্নে এটি সম্পৃক্ত হয়েছিল। প্রকৃতপক্ষে শুধুমাত্র পুরুষদেরকেই এ খেলায় অংশগ্রহণের জন্যে অনুমতি দেয়া হয়েছিল।
আধুনিক জিমন্যাস্টিক্‌সে ফ্লোর, বার, বীম, পমেল হর্স, রিং এবং ভল্টের উপযোগী উপকরণ খেলায় ব্যবহার করা হয়। দীর্ঘদিন নারী ক্রীড়াবিদগণ এ খেলায় অংশগ্রহণের অনুমতি পাননি। তাদেরকে খেলায় অংশগ্রহণের জন্যে ভিন্ন ভিন্ন উপকরণাদি প্রদান করা হয়।
জিমন্যাস্টিক্‌সের অন্যতম বিভাগ হিসেবে এটি পরিগণিত হয়ে থাকে। এতে একজন জিমন্যাস্ট ৩০ থেকে ৯০ সেকেন্ডব্যাপী সময়কালের মধ্যে বিভিন্ন ধরনের উপকরণের সাহায্যে নিজের দক্ষতা মেলে ধরেন। সবচেয়ে কমসময় খরচ হয় ভল্টিং বিষয়ে।
পুরুষ এবং মহিলা - উভয় স্তরের জিমন্যাস্টগণ শিল্পায়িত বা আর্টিস্টিক জিমন্যাস্টিক্‌সে অংশগ্রহণ করেন। সচরাচর পুরুষ প্রতিযোগীগণ ৬টি বিষয় - ফ্লোর এক্সারসাইজ, পমেল হর্স, স্টিল রিংস, ভল্ট, প্যারাল্যাল বার এবং হাই বারে অংশ নেন। মহিলা প্রতিযোগীরা চারটি বিষয় - ভল্ট, আনইভেন বার, ব্যালেন্স বীম এবং ফ্লোর এক্সারসাইজে তাদের ক্রীড়াশৈলী প্রদর্শন করেন। ব্যতিক্রম হিসেবে ১৯৫০-এর দশকে সোভিয়েত নারীরা রিং, হাই বার এবং প্যারাল্যাল বারেও অংশ নিয়েছিলেন। শারীরিক গঠন, শক্তিমত্তা, নমনীয়তা, সচেতনতার প্রেক্ষাপটে বিষয়গুলোকে সঙ্কুচন করতে হয়েছে।
২০০৬ সালে ফিগ কর্তৃপক্ষ শিল্পায়িত জিমন্যাস্টিক্‌সে ১০ পয়েন্টের সীমাবদ্ধতা তুলে নিয়েছে। এ পদ্ধতি মার্কিন যুক্তরাষ্ট্রের উচ্চ পর্যায়ের প্রতিযোগিতায় ব্যবহার করা হচ্ছে।
আধুনিক অলিম্পিক ক্রীড়ায় আর্টিস্টিক ও রিদমিক - উভয় ধরনের জিমন্যাস্টিক্‌স ক্রীড়াই রয়েছে এবং অন্যতম জনপ্রিয় ক্রীড়ায় পরিণত হয়েছে। ব্যক্তিগত ও দলগত পর্যায়ে বিভিন্ন দেশের প্রতিযোগীগণ অংশগ্রহণ করে থাকেন। যে সকল দেশ থেকে দলগত পর্যায়ে ক্রীড়াবিদ প্রেরণ করতে পারে না তারা এক বা দু'জন জিমন্যাস্টকে প্রেরণ করে থাকে।
রিদমিক জিমন্যাস্টিক্‌সে শুধুমাত্র মহিলা ক্রীড়াবিদগণই অংশগ্রহণের জন্য অনুমতিপ্রাপ্ত। শৈশবকাল থেকেই এতে অংশগ্রহণের জন্য প্রস্তুতি-পর্ব গ্রহণ করতে হয়। বয়সের যোগ্যতা অনুসারে তাদেরকে অলিম্পিকে অংশগ্রহণের জন্য সুপারিশ করা হয়। ১ জানুয়ারি তারিখে একজন জিমন্যাস্টের বয়স অবশ্যই ১৬ বছর হতে হবে।
রেবেকা সনি

রেবেকা সনি () (জন্ম: ১৮ মার্চ, ১৯৮৭) বুক সাঁতার বা ব্রেস্টস্ট্রোকে বিশেষজ্ঞ মার্কিন সাঁতারু। তিনি এ পর্যন্ত অলিম্পিকে পাঁচটি পদক জয়লাভ করেছেন। বর্তমানে তিনি ১০০ মিটার ব্রেস্টস্ট্রোক এবং ২০০ মিটার ব্রেস্টস্ট্রোকে বিশ্বরেকর্ডের অধিকারী। অলিম্পিকের ইতিহাসে প্রথম নারী হিসেবে সাঁতারের ২০০ মিটার ব্রেস্টস্ট্রোকে ২ মিনিট ২০ সেকেন্ডের কম সময় নিয়েছেন তিনি। লন্ডনে অনুষ্ঠিত অলিম্পিক গেমসে তিনি মার্কিন যুক্তরাষ্ট্রের অলিম্পিক দলের সদস্যরূপে সাঁতার প্রতিযোগিতায় অংশগ্রহণ করছেন।
রেবেকা সনি নিউ জার্সি'র ফ্রীহোল্ডে ১৯৮৭ সালে জন্মগ্রহণ করেন। তার বাবা "পিটার সনি" হাঙ্গেরীয় বংশোদ্ভূত। মা "কিংগা সনি"। সনি দম্পতি ১৯৮০-এর দশকে রুমানিয়ার ক্লুজ-নাপোকা এলাকা থেকে অভিবাসিত হয়ে এসেছেন। পিটার সনি রিয়েল এস্টেট প্রতিষ্ঠানে কাজ করছেন এবং মা একজন নার্স বা সেবিকা।
ইংরেজি ভাষার পাশাপাশি হাঙ্গেরীয় ভাষায়ও সমানে দক্ষ সনি। "রীতা" নামে তার এক বড় বোন রয়েছে। সেও একজন সাঁতারু। প্রকৃতপক্ষে রেবেকা সনি একজন জিমন্যাস্ট ছিলেন। ১০ বছর বয়সেই তিনি সাঁতারে প্রশিক্ষণ নিতে শুরু করেন।
২০০৫ সালে নিউ জার্সির প্লেইনসবোরো টাউনশীপের ওয়েস্ট উইন্ডসর-প্লেইনসবোরো হাই স্কুল নর্থ থেকে পড়াশোনা শেষ করেন।. ২০০৯ সালে "ইউনিভার্সিটি অব সাউদার্ন ক্যালিফোর্নিয়া" থেকে স্নাতক ডিগ্রী অর্জন করেন। যোগাযোগ বিষয়ে "ইউএসসি আনেনবার্গ স্কুল ফর কমিউনিকেশনে" ভর্তি হন। ইউএসসিতে থাকাকালীন তিনি ছয়বার এনসিএএ চ্যাম্পিয়ন হন। ২০০৬ সালে ২০০ গজ ব্রেস্টস্ট্রোক এবং ২০০৮ ও ২০০৯ সালে ১০০ গজ ব্রেস্টস্ট্রোকে চ্যাম্পিয়ন হয়ে তিনি তার দক্ষতা প্রদর্শন করেন।
রেবেকা সনি বর্তমানে লস এঞ্জেলেসভিত্তিক "ট্রোজান সুইম ক্লাবের" পক্ষ হয়ে সাঁতারে অংশগ্রহণ করেন। বিশ্বরেকর্ডের অধিকারী জেসিকা হার্ডির প্রশিক্ষক ডেভ সেলো তার কোচ হিসেবে রয়েছেন।
সনি বড় ধরনের আন্তর্জাতিক প্রতিযোগিতায় এ পর্যন্ত মোট ২১টি পদক জয় করেছেন। তন্মধ্যে তিনি ১৩ সোনা, ৭ রূপা এবং ১ ব্রোঞ্জ পদক লাভ করেছেন অলিম্পিক, ফিনা বিশ্ব সাঁতার প্রতিযোগিতা, বিশ্ব বিশ্ববিদ্যালয় ক্রীড়া এবং প্যান প্যাসিফিক চ্যাম্পিয়নশীপে। ২০০৮ সালের গ্রীষ্মকালীন অলিম্পিক্‌সের মাধ্যমে আন্তর্জাতিক অঙ্গনে তিনি তার আগমন বার্তা তুলে ধরেন। এতে তিনি ২ রূপা এবং এক সোনা জয় করেছিলেন।
টাকা (চলচ্চিত্র)

টাকা ২০০৫ সালে মুক্তিপ্রাপ্ত একটি বাংলাদেশী চলচ্চিত্র। চলচ্চিত্রটি পরিচালনা করেছেন শহীদুল ইসলাম খোকন। চলচ্চিত্রের উল্লেখযোগ্য চরিত্রগুলোতে অভিনয় করেছেন রিয়াজ, পূর্ণিমা, সোহেল রানা, আলমগীর, সুচরিতা, রাশেদা চৌধুরী, হুমায়ুন ফরীদি, তুষার খান, শহিদুল আলম সাচ্চু এবং শিশু শিল্পী হৃদয় ইসলাম।
চলচ্চিত্রটি ২০০৫ সালের ঈদুল ফিতর-এ মুক্তি লাভ করে। হৃদয় ইসলাম এতে একটি শিশু চরিত্রে অভিনয় করে সেরা শিশু শিল্পী শাখায় জাতীয় চলচ্চিত্র পুরস্কার লাভ করেন।
"টাকা" চলচ্চিত্রের সঙ্গীত পরিচালনা করেছেন মিল্টন খন্দকার।
গ্রিন ল্যান্টার্ন

গ্রিন ল্যান্টার্ন হল ডিসি ইউনিভার্স এর একদল সুপারহিরোদের নাম, যাদের সকল ক্ষমতা তাদের আংটি এবং আংটির ক্ষমতার মাধ্যমে সঙ্গে কঠিন সম্পর্ক নির্মাণ করা হয়। তারা এ আংটি দিয়ে নানান ধরনের বিস্ময়কর, অতিমানবীয় কর্মকাণ্ড সম্পাদন করতে পারেন।
প্রথম গ্রিন ল্যান্টার্ন (অ্যালেন স্কট) লেখক বিল ফিঙ্গার এবং শিল্পী মার্টিন নডেল দ্বারা সমস্ত আমেরিকান কমিক্স # 16 নির্মিত (জুলাই 1940) হয়েছিল
উইকিম্যাপিয়া

উইকিম্যাপিয়া () হল একটি মুক্ত বিষয়বস্তু সহযোগী মানচিত্রিকরণ প্রকল্প, যার উদ্দেশ্য হল বিশ্বের সমস্ত ভৌগোলিক বস্তু চিহ্নিত করা এবং তাদের জন্য দরকারি বিবরণ প্রদান করা। একটি উইকি সিস্টেমের সাথে এটি ইন্টারেক্টিভ ওয়েব মানচিত্র সম্মিলন। এই প্রকল্পটি ২৪শে মে, ২০০৬ সালে আলেক্সান্দর কোরিয়াকাইন এবং এভজেনি সাভালিভ প্রতিষ্ঠা করেন। নিবন্ধভুক্ত এবং অনিবন্ধভুক্ত ব্যবহারকারী মিলে নভেম্বর ২০১৪ সালের হিসাবে ২৩,৮৩৩,৫৫৫ টিরও বেশি বস্তু চিহ্নিত করেছে। বর্তমানে ১,৬০০,০০০ জনের উপরে উইকিম্যাপিয়া সমাজে যোগ দিয়েছে।
উইকিম্যাপিয়ার মূল কার্যক্রম হচ্ছে, যথাসম্ভব সারা বিশ্বের তথ্য সংগ্রহ করা, বিষয়শ্রেণীসমূহ অনুসারে সাজানো, অনুসন্ধান করা সুযোগ প্রদান এবং বিনামূল্যে ব্যবহার। উইকিম্যাপিয়া ইন্টারনেট স্বেচ্ছাসেবীর সহযোগীরূপে তৈরি করা হয়েছে যারা অধিকাংশে নিজেদের বিষয়বস্তু নির্দেশাবলী করে থাকে।
এ ওয়াই এম মাহফুজুর রহমান

এ ওয়াই এম মাহফুজুর রহমান (জন্ম: অজানা, মৃত্যু: ১৯৮১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে। 
এ ওয়াই এম মাহফুজুর রহমানের জন্ম কিশোরগঞ্জ জেলার কটিয়াদি উপজেলায়। তার বাবার নাম সাইদুর রহমান এবং মায়ের নাম রেহান আরা খাতুন। তার স্ত্রীর নাম আনোয়ারা বেগম। তাদের এক মেয়ে, তিন ছেলে।
এ ওয়াই এম মাহফুজুর রহমান চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন অষ্টম ইস্ট বেঙ্গল রেজিমেন্টে। এর অবস্থান ছিল চট্টগ্রামের ষোলশহরে। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধ যুদ্ধকালে চট্টগ্রাম ও খাগড়াছড়ি জেলার বিভিন্ন স্থানে পাকিস্তান সেনাবাহিনীর বিরুদ্ধে যুদ্ধ করেন।
১৯৭১ সালে মুক্তিযুদ্ধ চলাকালে ভৌগোলিক ও সামরিক দিক থেকে হেঁয়াকো ছিল গুরুত্বপূর্ণ। কাছেই ভারত-বাংলাদেশ সীমান্ত। সেখানে ছিল পাকিস্তান সেনাবাহিনীর সুরক্ষিত একটি ঘাঁটি। মোতায়েন ছিল বিপুলসংখ্যক সেনা ও তাদের সহযোগী। খাগড়াছড়ি জেলার মাটিরাঙ্গা উপজেলার অন্তর্গত রামগড়ের পাহাড়ি এলাকায় ২৭ জুলাই এ ওয়াই এম মাহফুজুর রহমানের নেতৃত্বে একদল মুক্তিযোদ্ধা হেঁয়াকোর পাকিস্তান সেনাবাহিনীর ওই ঘাঁটিতে অতর্কিতে আক্রমণ করে। পাকিস্তানি সেনারা কল্পনাও করেনি মুক্তিযোদ্ধারা সেখানে আক্রমণ করবে। কারণ, হেঁয়াকো বেশ দুর্গম ও মিজো-অধ্যুষিত এলাকা। মিজোরা তাদের সহযোগী। মুক্তিযোদ্ধা ছিল মাত্র এক প্লাটুন। অন্যদিকে ওই ঘাঁটিতে পাকিস্তানি সেনা ও সহযোগী (প্রশিক্ষিত মিজো) মিলে ছিল তিন গুণেরও বেশি। প্রায় ১২ মাইল দূর থেকে এসে মুক্তিযোদ্ধরা সেখানে অতর্কিতে আক্রমণ চালান। তারা আক্রমণ করামাত্র পাকিস্তানি সেনারাও তৎপর হয়ে ওঠে। তখন সেখানে ২০ মিনিট তুমুল যুদ্ধ হয়। আক্রমণে চারজন পাকিস্তানি সেনা নিহত ও কয়েকজন আহত হয়। সেখানে ছিল সেনাবাহিনীর কয়েকটি গাড়ি। মুক্তিযোদ্ধাদের ছোড়া মর্টারের গোলার আঘাতে বেশির ভাগ ক্ষতিগ্রস্ত এবং একটি সম্পূর্ণভাবে ধ্বংস হয়ে যায়।
সেদিন যুদ্ধে এ ওয়াই এম মাহফুজুর রহমান দলনেতা হিসেবে যথেষ্ট সাহস ও দক্ষতা প্রদর্শন করেন। যুদ্ধ চলাবস্থায় পাকিস্তানি সেনা ও মিজোরা মুক্তিযোদ্ধাদের ছোট দলটিকে ঘিরে ফেলার চেষ্টা করে। তখন তিনি সাহসিকতার সঙ্গে পরিস্থিতি মোকাবিলা করেন। তার তাৎক্ষণিক সিদ্ধান্ত ও বুদ্ধিমত্তায় সহযোদ্ধারা চরম বিপর্যয় থেকে রক্ষা পান। পাকিস্তানি ও মিজোদের মতলব বুঝতে পেরে এবং পরিস্থিতির গুরুত্ব উপলব্ধি করে এ ওয়াই এম মাহফুজুর রহমান সঙ্গে সঙ্গে সহযোদ্ধাদের নিয়ে দ্রুত পেছনে হটে যান। এর ফলে কোনো ক্ষয়ক্ষতি ছাড়াই মুক্তিযোদ্ধারা নিরাপদে নিজেদের শিবিরে ফিরে যেতে সক্ষম হন।
মোহাম্মেদ দিদারুল আলম

মোহাম্মেদ দিদারুল আলম (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
মোহাম্মেদ দিদারুল আলমের জন্ম চট্টগ্রাম জেলার সন্দ্বীপ উপজেলার মুছাপুর গ্রামে। তার বাবার নাম ফজলুল হক এবং মায়ের নাম হালিমা খাতুন। তার স্ত্রীর নাম পারভিন সুলতানা। তাঁদের এক মেয়ে ও এক ছেলে।
মোহাম্মেদ দিদারুল আলম চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন ঢাকায়। মুক্তিযুদ্ধ শুরু হলে ঢাকা থেকে পালিয়ে চাঁদপুরে গিয়ে স্থানীয় প্রতিরোধযোদ্ধাদের সঙ্গে যোগ দেন। চাঁদপুর ও লাকসামের কাছে বাগমারাসহ বিভিন্ন স্থানে পাকিস্তান সেনাদের বিরুদ্ধে প্রতিরোধযুদ্ধে অংশ নেন।
কুমিল্লা জেলার সদর উপজেলার পাঁচথুড়ি ইউনিয়নের অন্তর্গত দুই গ্রাম আমড়াতলী-কৃষ্ণপুর। গোমতী নদীর উত্তর পারে ভারত-বাংলাদেশ সীমান্তে। মুক্তিযুদ্ধ চলাকালে মতিনগরে ছিল মুক্তিবাহিনীর ২ নম্বর সেক্টরের একটি সাব-সেক্টর। ওই ক্যাম্পের মুক্তিযোদ্ধারা প্রায়ই সীমান্ত অতিক্রম করে আমড়াতলী-কৃষ্ণপুর গ্রামে এসে পাকিস্তান সেনাবাহিনীর টহল দলের ওপর আক্রমণ চালাতেন। ১৯৭১ সালের ১০ সেপ্টেম্বর। সকালে মতিনগর সাব-সেক্টরের অধিনায়ক মোহাম্মেদ দিদারুল আলম খবর পেলেন, পাকিস্তান সেনাবাহিনীর একটি দল আমড়াতলী-কৃষ্ণপুরে এসেছে। তাদের সঙ্গে আছে স্থানীয় দোসর ও রাজাকার। সেনারা পাঞ্জাব রেজিমেন্টের, তারা সংখ্যায় সব মিলে আনুমানিক ৪০০ জন। সেদিন শিবিরে খুব বেশি মুক্তিযোদ্ধা নেই। সব মিলে ১০০ জনের মতো। তাঁদের মধ্যে অল্প কয়েকজন পেশাদার। বাকি সবাই স্বল্প প্রশিক্ষণপ্রাপ্ত। এতে মোহাম্মেদ দিদারুল আলম দমে গেলেন না। সিদ্ধান্ত নিলেন, যে শক্তি আছে তা নিয়েই পাকিস্তান সেনাবাহিনীকে আক্রমণের। সহযোদ্ধাদের তিনি দ্রুত তৈরি হতে বললেন। তারা দ্রুতই তৈরি হলেন। তারপর সীমান্ত অতিক্রম করে তারা পাকিস্তান সেনাবাহিনীকে ওপর আক্রমণ চালালেন। তখন সকাল আনুমানিক ১০টা। আকস্মিক আক্রমণে পাকিস্তানি সেনা ও রাজাকাররা হকচকিত। সেটা অবশ্য কিছু সময়ের জন্য। তারা যে যেভাবে পারল পজিশন নিয়ে পাল্টা আক্রমণ শুরু করল। মুক্তিযোদ্ধারা মোহাম্মেদ দিদারুল আলমের নেতৃত্বে সাহসিকতার সঙ্গে পাল্টা আক্রমণ মোকাবিলা করতে থাকলেন। যুদ্ধ চলল সারা দিন। সন্ধ্যার পর মুক্তিযোদ্ধারা সীমান্তের ওপারে চলে গেলেন। কারণ, তাঁদের গোলাগুলি প্রায় শেষ হয়ে গিয়েছিল। এ জন্য বাধ্য হয়েই তারা পশ্চাদপসরণ করেন। সেদিন যুদ্ধে পাকিস্তান সেনাবাহিনীর ব্যাপক ক্ষয়ক্ষতি হয়। কয়েকজন নিহত ও অনেকে আহত হয়। মুক্তিযোদ্ধাদের কেউ হতাহত হননি। পাকিস্তানি সেনারা ফিরে যাওয়ার সময় রাতে পাশের একটি গ্রামে হামলা চালায়। গ্রামে কেউ ছিল না। তবে একটি বাড়িতে অনেক শরণার্থী ভারতে যাওয়ার জন্য আশ্রয় নিয়েছিল। সেনাদের নির্বিচার গুলিতে প্রায় ৪০-৪২ জন নিরপরাধ নারী-পুরুষ শরণার্থী শহীদ হন।
নাসির উদ্দীন ইউসুফ

নাসির উদ্দীন ইউসুফ (জন্ম: ১৫ এপ্রিল ১৯৫০) একজন বাংলাদেশী মঞ্চনাটক ও চলচ্চিত্র পরিচালক এবং মুক্তিযোদ্ধা। মুক্তিযুদ্ধের সময় তিনি ছিলেন ক্র্যাক প্লাটুনের গেরিলা। তিনি ঢাকা থিয়েটার ও বাংলাদেশ গ্রাম থিয়েটারের প্রতিষ্ঠাতা। প্রখ্যাত নাট্যকার সেলিম আল দীনের সঙ্গে তিনি বাংলা নাটকের শেকড়সন্ধানী কর্মে নিজেকে ব্যাপৃত রেখেছেন। বাংলামঞ্চে উল্লেখযোগ্য অনেক নাটকের নির্দেশনা দিয়েছেন তিনি, যা নাট্যে বা থিয়েটারে তাকে অনন্য উচ্চতায় নিয়ে গেছে। এজন্য তাকে মঞ্চের কান্ডারি বলে ডাকা হয়। তার পরিচালিত প্রথম চলচ্চিত্র একাত্তরের যীশু। গেরিলা চলচ্চিত্র পরিচালনা করে অর্জন করেন বাংলাদেশ সরকার কর্তৃক প্রদত্ত জাতীয় চলচ্চিত্র পুরস্কার।
ইউসুফ ১৯৬৬ সালে পুরান ঢাকার নবাবপুর সরকারি উচ্চ বিদ্যালয় থেকে এসএসসি পাশ করেন 
নাসির উদ্দীন ইউসুফ ১৯৭২ সালে নাট্যকার সেলিম আল দীনকে নিয়ে "নাট্যক্রম" মঞ্চদলের সাথে নাটক নির্মাণ শুরু করেন। পরবর্তীতে ১৯৭৩ সালে তারা দুজন মিলে প্রতিষ্ঠা করেন মঞ্চদল ঢাকা থিয়েটার। প্রথমদিকে পাশ্চাত্য ধারার নাটক পরিচালনা করলেও পরে সেলিম আল দীন রচিত অনেক নাটকের নির্দেশনা তিনি দিয়েছেন। এগুলোর মধ্যে কীত্তনখোলা, কেরামতমঙ্গল, হাতহদাই, যৈবতীকন্যার মন, বনপাংশুল, প্রাচ্য ও নিমজ্জন উল্লেখযোগ্য। ১৯৮০ সালে চলচ্চিত্রকার সৈয়দ সালাউদ্দিন জাকি পরিচালিত ঘুড্ডি চলচ্চিত্রে তিনি বাচ্চু চরিত্রে অভিনয় করেন।
তিনি ১৯৯৩ সালে নির্মিত বাংলাদেশের স্বাধীনতা যুদ্ধভিত্তিক চলচ্চিত্র একাত্তরের যীশু তার পরিচালিত প্রথম চলচ্চিত্র। বিশ্বখ্যাত গ্লোব থিয়েটারে ২০১২ সালে তারই নির্দেশনায় প্রথম বাংলাভাষার নাটক হিসেবে উইলিয়াম শেক্সপিয়রের "দ্য টেম্পেস্ট" নাটকটি মঞ্চস্থ হয়। এটির অনুবাদ ও রূপান্তর করেছেন রুবাইয়াৎ আহমেদ। ২০১৪ সালে বিখ্যাত লেখক আলব্যের কাম্যুর আলোচিত উপন্যাস ‘দ্য স্ট্রেঞ্জার’ ‘আউটসাইডার’ নামে মঞ্চায়ন করেন। এটির নাট্যরুপ দিয়েছেন রুবাইয়াৎ আহমেদ। সর্বশেষ ২০১১ সালে গেরিলা চলচ্চিত্রটি নির্মাণ করেন। চলচ্চিত্রটি ২০১১ সালে বেশ কয়েকটি আন্তর্জাতিক চলচ্চিত্র উৎসব অংশগ্রহণ করে এবং ১৭তম কলকাতা আন্তর্জাতিক চলচ্চিত্র উৎসব ২০১১-এ এশিয়ার সেরা চলচ্চিত্র হিসেবে বিবেচিত হয়ে আন্তর্জাতিকভাবে অঙ্গনে বাংলাদেশী চলচ্চিত্রের ভাবমূর্তি উজ্জল করতে ভূমিকা রাখে। এদিন মোট ১২টি চলচ্চিত্রের সাথে প্রতিযোগিতা করে এই সম্মান অর্জন করে "গেরিলা"। ২০১২ সালে প্রদত্ত মেরিল-প্রথম আলো পুরস্কার-এ চলচ্চিত্রটি সমালোচক শাখায় শ্রেষ্ঠ চলচ্চিত্রের পুরস্কার লাভ করে এবং তিনি এই চলচ্চিত্র পরিচালনার জন্য শ্রেষ্ঠ পরিচালক বিভাগে পুরস্কার অর্জন করেন। পরের বছর ২০১৩ সালে প্রদত্ত জাতীয় চলচ্চিত্র পুরস্কারে গেরিলা চলচ্চিত্রটি শ্রেষ্ঠ চলচ্চিত্রের পুরস্কার লাভ করে এবং নাসির উদ্দীন ইউসুফ শ্রেষ্ঠ পরিচালক এবং এবাদুর রহমানের সাথে যৌথভাবে শ্রেষ্ঠ চিত্রনাট্যকার ও সংলাপ রচয়িতার পুরস্কার অর্জন করেন। এ বছর চলচ্চিত্রটি ইস্তাম্বুল আন্তর্জাতিক চলচ্চিত্র উৎসব ও সার্ক চলচ্চিত্র উৎসব-এ প্রদর্শিত হয়। এছাড়া ২০১৪ সালে প্রদত্ত বাচসাস পুরস্কার-এ চলচ্চিত্রটি সেরা চলচ্চিত্রের পুরস্কার লাভ করে এবং তিনি শ্রেষ্ঠ পরিচালক এবং এবাদুর রহমানের সাথে যৌথভাবে শ্রেষ্ঠ চিত্রনাট্যকার ও সংলাপ রচয়িতার পুরস্কার অর্জন করেন।
নাসির উদ্দীন ইউসুফ মঞ্চব্যক্তিত্ব ও সঙ্গীতশিল্পী শিমুল ইউসুফকে বিয়ে করেন। তাদের একমাত্র মেয়ে এষা ইউসুফ।
একুশে পদক 
চলচ্চিত্র পুরস্কার
চলচ্চিত্র উৎসব পুরস্কার
ফজলুল হক স্মৃতি পুরস্কার
নাট্যাচার্য সেলিম আল দীন পদক
নরেন বিশ্বাস পদক
করম আলী হাওলাদার

করম আলী হাওলাদার (জন্ম: ১৯৪০ (আনুমানিক), মৃত্যুঃ ১৯৮৮) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
করম আলী হাওলাদারের জন্ম বরিশাল জেলার বাকেরগঞ্জ উপজেলার ভরপাশা ইউনিয়নের ভরপাশা গ্রামে। বাবার নাম গোলাম আলী হাওলাদার এবং মায়ের নাম লতিফুন্নেছা। তার স্ত্রীর নাম খোদেজা বেগম। তাদের দুই ছেলে ও চার মেয়ে। তার পরিবারের কোলজুড়ে ১৪জন নাতি-নাতনী রয়েছে।
করম আলী হাওলাদার চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন তৃতীয় ইস্ট বেঙ্গল রেজিমেন্টে। এর অবস্থান ছিল সৈয়দপুর সেনানিবাসে। মার্চ মাসে এই রেজিমেন্টকে সম্ভাব্য ভারতীয় আগ্রাসনের কথা বলে সেনানিবাসের বাইরে মোতায়েন করা হয়। তার কোম্পানি গাইবান্ধা জেলার পলাশবাড়িতে ছিল। মুক্তিযুদ্ধ শুরু হলে করম আলী হাওলাদার ঝাঁপিয়ে পড়েন যুদ্ধে।
১৯৭১ সালে সেখানে ছিল পাকিস্তান সেনাবাহিনীর ঘাঁটি ছিলো জামালপুর জেলার দেওয়ানগঞ্জ উপজেলার অন্তর্গত বাহাদুরাবাদ নৌবন্দর। এর অবস্থান যমুনা নদীর পূর্ব পাড়ে। একসময় রেল যোগাযোগের জন্য বাহাদুরাবাদ ঘাট ছিল গুরুত্বপূর্ণ। দেশের পূর্বাঞ্চল, বিশেষত ঢাকার সঙ্গে উত্তরাঞ্চলের রেল যোগাযোগ রক্ষায় ওই ঘাটের গুরুত্ব ছিল অপরিসীম। এখানে প্রতিরক্ষায় নিয়োজিত ছিল ৩১ বালুচ রেজিমেন্ট। ঘাটে তখন পাঁচটি জেটি ছিল। এর মধ্যে দুটি যাত্রীবাহী স্টিমার, দুটি সামরিক যানসহ রেলওয়াগন-তেলের ট্যাংকার এবং একটি সি-ট্রাক লঞ্চ ও সামরিক (আর্টিলারিসহ) মালামাল পারাপারের কাজে ব্যবহূত হতো। ৩১ জুলাই মুক্তিবাহিনীর একটি দল (তৃতীয় ইস্ট বেঙ্গল রেজিমেন্ট) বাহাদুরাবাদ ঘাটে আক্রমণ করে। মুক্তিবাহিনীর এই দলে ছিলেন করম আলী হাওলাদার। তিনি ছিলেন মূল আক্রমণকারী দল ‘ডি’ (ডেলটা) কোম্পানিতে এবং একটি প্লাটুনের নেতৃত্বে। পূর্বপরিকল্পনা অনুযায়ী তারা সেদিন নির্ধারিত সময়ে (শেষ রাত) ঘাটের রেললাইনের জংশন পয়েন্টে অবস্থান নেন। এরপর সবার আগে করম আলী হাওলাদার তার দল নিয়ে আক্রমণের জন্য এগিয়ে যান। তার ওপর দায়িত্ব ছিল জেনারেটরবাহী রেলওয়াগন ও এর আশপাশের ছোট ছোট বাংকারে আক্রমণ করে তা ধ্বংস করা। ঘটনাচক্রে তখন ওয়াগনের চারদিকের বাংকারে পাকিস্তানি সেনারা ছিল না। তারা লাইনের অপর পাশে ডিউটি শুরুর জন্য প্রস্তুত হচ্ছিল এবং লাইনের ওপর একটি যাত্রীবাহী রেলের সানটিং চলছিল। সানটিং ইঞ্জিন সরে যাওয়ার সঙ্গে সঙ্গে করম আলী হাওলাদার সহযোদ্ধাদের নিয়ে এগিয়ে প্রথমে জেনারেটরবাহী রেলওয়াগন এবং সানটিং ইঞ্জিনের ওপর রকেট নিক্ষেপ করেন। করম আলী হাওলাদারের ছোড়া রকেট নির্ভুল নিশানায় আঘাত হানে। প্রথম রকেটের আঘাতেই জেনারেটর অকেজো এবং সঙ্গে সঙ্গে গোটা এলাকা অন্ধকার হয়ে যায়। গোলার শব্দ পেয়ে তাদের অন্যান্য উপদলও আক্রমণ শুরু করে। আচমকা আক্রমণে পাকিস্তানি সেনারা হকচকিত হয়ে পড়ে। অবশ্য কিছুক্ষণ পর নিজেদের গুছিয়ে তারাও পাল্টা আক্রমণ শুরু করে। কিন্তু অতর্কিত আক্রমণে বেশির ভাগ পাকিস্তানি সেনা নিহত হয়। বাঁচার জন্য অনেকে নদীতে ঝাঁপিয়ে পড়ে। সাঁতার না জানায় তারা নদীতে ডুবে মারা যায়। পরে করম আলী হাওলাদার রকেট লঞ্চার থেকে রকেট ছুড়ে নদীতে থাকা সব নৌযান—বার্জ, পন্টুন, টাগ ও লঞ্চ ধ্বংস করেন। সেগুলো রকেটের আঘাতে ফুটো হয়ে পানিতে ডুবে যায়।
বেগম রোকেয়া পদক

বেগম রোকেয়া পদক নারী জাগরণের ক্ষেত্রে বেগম রোকেয়ার অবিস্মরণীয় অবদান স্বীকৃতি উল্লেখ করে বাংলাদেশ সরকারের একটি রাষ্ট্রীয় পদক। প্রতিবছর ডিসেম্বরের ৯ তারিখ বেগম রোকেয়ার জন্ম ও মৃত্যুবার্ষিকীতে সরকারি ভাবে এই পদক প্রদান করা হয়।
নারী কল্যাণ সংস্থা ১৯৯১ সাল থেকে এই নামের একটি পদক প্রদান করা শুরু করে। সরকারি ভাবে ১৯৯৬ সাল থেকে এই পদক প্রদান করা হয়। পুরস্কৃত প্রত্যেককে এককালীন চার লক্ষ টাকা, ১৮ ক্যারেট মানের পঁচিশ গ্রাম ওজনের একটি স্বর্ণ পদক এবং একটি সম্মাননাপত্র প্রদান করা হয়। 
প্রতি বছর ৩০শে জুন তারিখের মধ্যে মহিলা ও শিশু বিষয়ক মন্ত্রণালয় পূর্ববর্তী বছরের জন্য মনোনয়ন আহবান করে। ১৫ই অক্টোবর তারিখের মধ্যে মহিলা ও শিশু বিষয়ক মন্ত্রণালয়ের বাছাই কমিটি পুরস্কার পাবার উপযুক্ত মহিলাদের নামের তালিকা জাতীয় পুরস্কার সংক্রান্তত মন্ত্রিসভা কমিটির বিবেচনার জন্য মন্ত্রিপরিষদ বিভাগে প্রেরণ করে। প্রতি বৎসর ৯ ডিসেম্বর মহিলা ও শিশু বিষয়ক মন্ত্রণালয় কর্তৃক আয়োজিত ‘‘বেগম রোকেয়া দিবস’’ অনুষ্ঠানে এই পদক প্রদান করা হয়।
প্রেমচাঁদ-রায়চাঁদ বৃত্তি

প্রেমচাঁদ-রায়চাঁদ বৃত্তি একটি ছাত্র বৃত্তি যা কলকাতা বিশ্ববিদ্যালয় প্রদান করতেন। প্রেমচাঁদ রায়চাঁদ নামে বোম্বাই-এর এক পারসি কোটিপতি ১৮৬৬ সালে কলকাতা বিশ্ববিদ্যালয় এই বৃত্তি প্রবর্তন করেন। ১৮৬৩ সালে কলকাতা বিশ্ববিদ্যালয়ের উপাচার্য ক্লডিয়াস এরস্কিন তার সমাবর্তন ভাষণে দেশে শিক্ষার অগ্রগতির জন্য সহৃদয় বিত্তবানদের প্রতি সাহায্য করার আবেদন জানান। বৃত্তির জন্য তহবিল প্রদান, শিক্ষাভবন নির্মাণ ইত্যাদির উদ্দেশ্যে অর্থ প্রদান করা যেতে পারে বলে ক্লডিয়াস এরস্কিন তার ভাষণে উল্লেখ করেন। উপাচার্যের আহ্বানে সাড়া দিয়ে প্রেমচাঁদ রায়চাঁদ দুলক্ষ টাকা দান করেন। এ দানই ছিল প্রসিদ্ধ ‘প্রেমচাঁদ-রায়চাঁদ স্টুডেন্টশিপ’ (পি.আর.এস)-এর মূল অংশ। প্রতিযোগিতামূলক ও মর্যাদার দিক থেকে কলকাতা বিশ্ববিদ্যালয়ে উচ্চশিক্ষারত মেধাবী ছাত্রদের জন্য এটিই সর্বাপেক্ষা কাঙ্ক্ষিত বৃত্তি।
শর্তাবলিতে উল্লেখ করা হয় যে, এ দানের সমুদয় অর্থ সরকারি সনদপত্রে বিনিয়োগকৃত থাকবে। দাতার নামে পাঁচটি ছাত্রবৃত্তি প্রবর্তনের কথা বলা হয়। পাঁচ বছর মেয়াদি প্রতিটি বৃত্তির আর্থিক মূল্য হবে ২০০০.০০ টাকা। বিশেষ পরীক্ষার ফলাফলের উপর ভিত্তি করে এই বৃত্তি প্রদান করা হবে। কলকাতা বিশ্ববিদ্যালয়ের স্নাতকোত্তর ডিগ্রীধারীরাই শুধু এই বৃত্তির জন্য যোগ্য বলে বিবেচিত হয়।
প্রেমচাঁদ-রায়চাঁদ বৃত্তিধারীদের অনেকেই পরবর্তীকালে জাতীয় জীবনে খ্যাতিমান ব্যক্তিত্বে পরিণত হন। এঁদের মধ্যে ছিলেন স্যার আশুতোষ মুখার্জী(১৮৬৮)(ইনি-ই প্রথম প্রেমচাঁদ-রায়চাঁদ বৃত্তিপ্রাপক ছিলেন), আনন্দমোহন বসু (১৮৭০), রামেন্দ্রসুন্দর ত্রিবেদী (১৮৮৮), যদুনাথ সরকার (১৮৯৭), রমেশচন্দ্র মজুমদার (১৯১২), সুরেন্দ্রনাথ সেন (১৯১৭), মেঘনাদ সাহা (১৯১৯), মুহম্মদ কুদরাত-এ-খুদা(১৯??), স্নেহময় দত্ত (১৯২১) অমূল্যধন মুখোপাধ্যায় (১৯৩০)দীনেশচন্দ্র সেন (১৯৩৬), শ্রীমতী বিভা সেনগুপ্ত (১৯৩৭), অতীন্দ্রনাথ বসু ঠাকুর (১৯৩৮), অসীমা মুখোপাধ্যায় (১৯৪২), ব্রজেন্দ্রকিশোর বন্দ্যোপাধ্যায় (১৯৪৭) প্রমুখ।
সামিরা মাখ্ম‌লবফ

সামিরা মাখমালবফ () (জন্ম: ১৫ই ফেব্রুয়ারি, ১৯৮০) ইরানি চলচ্চিত্র পরিচালক। তিনি প্রভাবশালী ইরানি পরিচালক ও লেখক মোহসেন মাখ্মলবফের মেয়ে। সামিরা ইরানি চলচ্চিত্রের নবকল্লোল আন্দোলনের একজন ব্যক্তিত্ব। তার ছোট বোন হানা মাখ্মলবফ-ও চলচ্চিত্র পরিচালনা করে খ্যাতি অর্জন করেছেন।
বিশ্বের সুউচ্চ ভবনের তালিকা

নিম্নের শর্ত মেনে এখানে গগনচুম্বী ভবনের ক্রম তালিকা করা হয়েছে:
মূল তালিকায় কেবল সেই ভবনগুলোর নামই থাকবে যেগুলোর নির্মাণ কাজ সম্পূর্ণ শেষ হয়ে গেছে। এর নিচে একটি ভিন্ন তালিকায় নির্মীয়মান উঁচু ভবনগুলোর নাম সংযুক্ত করা হবে। ইংরেজি উইকিপিডিয়ার দীর্ঘ তালিকা থেকে কেবল প্রথম ৫০ টি ভবনের নাম এখানে সংযুক্ত করা হচ্ছে।
মিলিয়ন ডলার বেবি

মিলিয়ন ডলার বেবি (ইংরেজি ভাষায়: Million Dollar Baby) ২০০৪ সালে মুক্তিপ্রাপ্ত মার্কিন নাটকীয় চলচ্চিত্র। ক্লিন্ট ইস্টউড পরিচালিত এই ছবির মূল চরিত্রগুলোতে অভিনয় করেছেন ইস্টউড নিজে, হিলারি সোয়াংক এবং মরগ্যান ফ্রিম্যান। সেরা ছবিসহ মোট চারটি ক্ষেত্রে মিলিয়ন ডলার বেবি একাডেমি পুরস্কার অর্জন করে। এফ এক্স টুলের যে গল্প থেকে চলচ্চিত্রটি হয়েছে তার নাম "রোপ বার্নস"। অবশ্য ছবি হওয়ার পর থেকে গল্পটিও মিলিয়ন ডলার বেবি নামে প্রকাশিত হচ্ছে।
ম্যাগি ফিৎজারেল্ডের ছোটবেলা থেকেই বক্সার হওয়ার স্বপ্ন। কিন্তু দরিদ্র পরিবারে জন্মানোর কারণে ভাল বক্সিং প্রশিক্ষণ তো দূরের কথা, ঠিকমত পড়াশোনাও করতে পারেনি। এরই মধ্যে তার বয়স হয়ে গেছে ৩৩। এক বক্সিং প্রতিযোগিতায় সে প্রশিক্ষক ফ্র্যাংক-কে দেখে। ফ্র্যাংক মেয়েদের প্রশিক্ষণ দেয় না জেনেও সে তার কাছে যায়, প্রশিক্ষণের আশায়। মেয়েটিকে দেখে এডির মায়া হয়। এডির উৎসাহ দেখে ফ্র্যাংক ম্যাগিকে শেখাতে শুরু করে। অল্প সময়েই ম্যাগি বিখ্যাত বক্সার হয়ে উঠে। ফ্র্যাংক সহজে তার কোন বক্সারকে টাইটেলের জন্য খেলতে দেয় না। কিন্তু ম্যাগিকে টাইটেলের জন্য খেলার অনুমতি দেয়। টাইটেল খেলতে গিয়েই গুরুতর আহত হয় ম্যাগি। বেশ কটি হাড় ভেঙে একেবারে পঙ্গু হয়ে যায়। মৃত্যুর চেয়েও বেশি কষ্ট হতে থাকে তার। তারপরও ডাক্তাররা বাঁচানোর চেষ্টা করতে থাকে। ম্যাগি ফ্র্যাংক-কে অনুরোধ করে তাকে মেরে ফেলার জন্য। ফ্র্যাংক কোনভাবেই পারছিল না। কিন্তু ম্যাগি নিজের জিহ্বা চিবিয়ে খেয়ে ফেলার চেষ্টা করার পর অবশেষে ফ্র্যাংক রাজি হয়। তিল তিল করে গড়ে তোলা মেয়েটিকে নিজের হাতে হত্যা করে। এই মৃত্যুর দায় থেকে মুক্তির আশায় প্রায়শ্চিত্তের পথ বেছে নেয় সে। সিনেমার পুরো কাহিনীটি আসলে ফ্র্যাংকের মেয়ের (যে ফ্র্যাংককে পছন্দ করতো না) কাছে লেখা এডির একটি চিঠি। তাই সিনেমার বর্ণনাকারী এডি।
অধিকাংশ সমালোচকই মিলিয়ন ডলার বেবির প্রশংসা করেছেন। রটেন টম্যাটোস-এ রেটিং ৯১%। মেটাক্রিটিক রেটিং ৮৬%। মেটাক্রিটিকে দর্শকরা ১০ এর মধ্যে ৭.৮ রেটিং দিয়েছেন। আইএমডিবি-তে রেটিং ৮.২।
শিকাগো সান-টাইম্‌সের রজার ইবার্ট একে মাস্টারপিসের মর্যাদা দিয়েছেন এবং ২০০৪ এর সেরা ছবি হিসেবে আখ্যায়িত করেছেন। নিউ ইয়র্ক টাইম্‌সের "ড্যানা স্টিভেন্স" বলেছেন, "With its careful, unassuming naturalism, its visual thrift and its emotional directness, Million Dollar Baby feels at once contemporary and classical, a work of utter mastery that at the same time has nothing in particular to prove."।
ক্লিন্ট ইস্টউড

ক্লিনটন "ক্লিন্ট" ইস্টউড জুনিয়র (জন্ম: ৩১শে মে, ১৯৩০) মার্কিন চলচ্চিত্র পরিচালক, অভিনেতা, প্রযোজক এবং সুরকার। তিনি পাঁচবার একাডেমি পুরস্কার লাভ করেছেন। দুইবার সেরা পরিচালক হিসেবে, দুইবার সেরা ছবির জন্য প্রযোজক হিসেবে এবং ১৯৯৫ সালে আরভিং জি থ্যালবার্গ মেমোরিয়াল অ্যাওয়ার্ড।
৩১ মে, ১৯৩০ ক্লিন্ট ইস্টউড আমেরিকার সান ফ্রান্সিস্কো ক্যালিফোর্নিয়ায় জন্মগ্রহণ করেন। পিতার নাম ছিল ক্লিনটন ইস্টউড। তার মা রুথ, ক্লিন্টনের মৃত্যুর পর জন বেল্ডেন উড কে বিবাহ করেন। জন্মের পর হসপিটালের সেবিকারা ক্লিন্টের নাম রাখেন স্যামসন। পিয়েডমন্ড জুনিয়র হাইস্কুল ও পিয়েডমন্ড হাইস্কুলে ভর্তি হন কিন্তু স্কুল মাঠে বাইক চালনার জন্যে তাকে স্কুলে রাখা হয়না। তিনি ওখল্যান্ড টেকনিকাল স্কুলে ভর্তি হয়েছিলেন। ১৯৪৯ এর জানুয়ারিতে স্নাতক হন। নানা ররকম জীবিকার কাজ করেছেন প্রথম জীবনে। দোকানের কেরানী, পেপার বাহক, লাইফগার্ড, জঙ্গল অগ্নিনির্বাপক বাহিনীতে কাজ করেছেন। কোরিয়ান যুদ্ধের সময় মার্কিন যুক্তরাষ্ট্রীয় সেনাবাহিনীতে যোগ দেন।
ক্লিন্ট ইস্টউড মূলত ওয়েস্টার্ন মুভির কাউবয়ের চরিত্রে অভিনয় করে বিশ্বখ্যাত। তিনি দ্য গুড, দ্য ব্যাড অ্যান্ড দি আগলি ছবিতে অসাধারণ অভিনয় করেছেন। তার ডলার ট্রিলজির বাকি দুটি সিনেমা ফর আ ফিউ ডলার্‌স মোর এবং আ ফিস্টফুল অফ ডলার্‌স সমান জনপ্রিয়। এছাড়াও তিনি গোয়েন্দা ডার্টি হ্যারি সিরিজের সিনেমায় প্রধান ভূমিকায় অভিনয় করেছেন। তিনি বহু হলিউড চলচ্চিত্রের পরিচালক।
জাবির ইবনে হায়য়ান

আবু মুসা জাবির ইবন হাইয়ান (আল-বারিজি/আল-আযদি/আল-কুফি/আল-তুসি/আল-সুফি, , ফার্সি: جابرحیان) (জন্ম:৭২১ - মৃত্যু:৮১৫ খ্রিষ্টাব্দ) বিখ্যাত শিয়া মুসলিম বহুবিদ‍্যাবিশারদ। পাশ্চাত্য বিশ্বে তিনি জেবার নামে পরিচিত যা তার নামের লাতিন সংস্করণ। তিনি ছিলেন একাধারে রসায়নবিদ ও আলকেমিবিদ, জ্যোতির্বিজ্ঞানী ও জ্যোতিষী, প্রকৌশলী, দার্শনিক, পদার্থবিজ্ঞানী এবং ঔষধ বিশারদ ও চিকিৎসক। তার প্রকৃত জাতীয়তা সঠিকভাবে জানা যায়নি। অনেকে বলেন তিনি আরব, অনেকে আবার বলেন তিনি পারস্যের নাগরিক ছিলেন। তাকে "রসায়নের জনক" হিসেবে আখ্যায়িত করা হয়। জাবির ইবন হাইয়ান আলকেমিতে পরীক্ষণমূলক পদ্ধতির গোড়াপত্তন করেছিলেন।
১০ম শতাব্দীর প্রাথমিক দিকে, জাবিরের কাজের পরিচয় এবং সঠিক রচনাসমূহের সংগ্রহ ইসলামী চক্রের মধ্যে বিতর্ক ছিল। তিনি ১৩শ শতাব্দীতে ইউরোপে একজন বেনামী লেখক ছিলেন এবং পাশ্চাত্যের খ্রিস্টানরা লাতিন অনুযায়ী তার নাম "জেবার" দেন। সাধারণত তাকে ছদ্ম-জেবার হিসাবে উল্লেখ করে। তিনি কলম-নাম জেবার অধীনে আল-কেমি ও ধাতুবিদ লিখেন।
তিনি রসায়নের অসংখ্য গুরুত্বপূর্ণ প্রক্রিয়া আবিষ্কার করেছিলেন যার অনেকগুলো এখনও ব্যবহৃত হয়। যেমন: হাইড্রোক্লোরিক ও নাইট্রিক এসিড সংশ্লেষণ, পাতন এবং কেলাসীকরণ। তার অধিকাংশ রচনাই দুর্বোধ্য এবং বিভিন্নভাবে সংকেতায়িত। বিশেষজ্ঞ ছাড়া তার রচনা কেউ খুব একটা বোঝেন না, বিশেষজ্ঞদের মধ্যেও কেউ জানেন না ঠিক কি সংকেতের মাধ্যমে লিখেছিলেন তিনি। তাক্বিনের ধারণা এবং সে সময় আরবে প্রচলিত বিভিন্ন পদার্থের নামের মাধ্যমে তিনি বিস্তৃত রাসায়নিক সংখ্যায়ন পদ্ধতি তৈরি করেছিলেন। তার আলকেমি ক্যারিয়ার এই পদ্ধতিকে ঘিরেই আবর্তিত হয়েছে। তাক্বিন বলতে আলকেমি গবেষণাগারে কৃত্রিমভাবে জীবন সৃষ্টির প্রক্রিয়াকে বোঝায়। বর্তমানে প্রমাণিত হয়েছে যে, জাবিরের প্রাথমিক গবেষণামূলক রচনাগুলো পারস্যের উত্তর-পূর্বাঞ্চলের বৈজ্ঞানিক সংস্কৃতির পটভূমিতে রচিত হয়েছে। কৌশলগত শব্দভাণ্ডারে ব্যবহৃত ফার্সি ভাষা এবং মধ্য পারস্য দেশীয় শব্দের মাধ্যমে তার অভিসন্দর্ভগুলো পড়া যায়। তিনি লোহার মরিচারোধক বার্নিস আবিষ্কার করেছিলেন। এছাড়া ধাতুর শোধন, তরলীকরণ, বাষ্পীকরণও তার আবিষ্কার।
তিনিই সর্বপ্রথম ইস্পাত তৈরি করার পদ্ধতি বের করেছেন। চুলের কলব, কাচ, লেখার কালি তৈরির প্রক্রিয়া ও ব্যবহারবিধি সম্পর্কে বিস্তারিত বলেছিলেন।
জাবির ইবন হাইয়ান ৭২২ খ্রিষ্টাব্দে তুস, পারস্যে জন্ম গ্রহণ করেন। ধ্রুপদী সূত্র অনুযায়ী জাবির ভিন্নভাবে আল-আযদি বা আল-বারিজি বা আল-কুফি বা আল-তুসি বা আল-সুফী হিসেবে পরিচিত হয়েছেন। তার জন্ম স্থান নিয়ে মত পার্থক্য রয়েছে, কারো মতে তিনি ছিলেন একজন খোরাসান, পারস্য যিনি পরে কুফাতে যান, অন্যদের মতে তিনি ছিলেন সিরিয়া আদিবাসি পরে তিনি পারস্য ও ইরাকে বসবাস করেন। তার পূর্বপুরুষগনের পটভূমি স্পষ্ট নয়, কিন্তু অধিকাংশ সূত্র তাকে একজন ফার্সি হিসেবে উল্লেখ করে। কিছু সূত্রে জানা যায় যে, তার পিতা ছিলেন হাইয়ান আল-আযদি। তিনি ছিলেন আরব আযদ উপজাতির একজন ফার্মাসিস্ট যিনি উমাইয়া খিলাফতের সময় ইয়েমেন থেকে কুফাতে প্রবসিত হন।
জাবির ইবন হাইয়ানকে প্রায় ৩,০০০ থেরাপিই এবং নিবন্ধসমূহের কৃতিত্ব দেওয়া হয়েছে। তার রচনার পরিধি ছিল সুবিশাল: সৃষ্টিতত্ত্ব, সঙ্গীত, ঔষধ, জাদু, জীববিজ্ঞান, রাসায়নিক প্রযুক্তি, জ্যামিতি, ব্যাকরণ, দর্শনশাস্ত্র, যুক্তিবিদ্যা, জীবিত প্রাণীর কৃত্রিম প্রজনন, জ্যোতির্বিদ্যার পূর্বাভাস এবং সাঙ্কেতিক ইমামি কাল্পনিক।
আসাম বিশ্ববিদ্যালয়

আসাম বিশ্ববিদ্যালয় ভারতের আসাম রাজ্যের শিলচরে অবস্থিত একটি কেন্দ্রীয় বিশ্ববিদ্যালয়। এই বিশ্ববিদ্যালয়ে সমাজতত্ব, হিউম্যানিটিজ, ভাষাতত্ব, লাইফ সায়েন্স, ফিজিক্যাল সায়েন্স, এনভায়েরনমেন্টাল সায়েন্স, ইনফরমেশন সায়েন্স, টেকনোলজি এবং ম্যানেজমেন্ট, এই নয়টি স্কুলের অধীনে ২৯টি বিভাগে পড়ানো হয়। এছাড়াও ৫১ টি কলেজ এই বিশ্ববিদ্যালয়ের অধীভুক্ত।
মেমরিস্টর

মেমরিস্টর (. উচ্চারণ: "মেম্রিস্টর") ইলেক্ট্রনিক্স পরিবারে নতুন সংযোজন। মেমোরি এবং রেজিস্টর এই দুই শব্দ থেকে মেম্‌রিস্টর শব্দটি এসেছে। এটি একটি দুই প্রান্তযুক্ত পরোক্ষ (প্যাসিভ) ন্যানো-মিটার স্কেলের ইলেক্ট্রনিক্স যন্ত্র। মেমরিস্টর এমন একটি সুইচ হিসেবে কাজ করতে পারে যা কিনা বিদ্যুৎ চলে গেলে তার নিজের চালু বা বন্ধ অবস্থা (অন/অফ স্টেট) মনে রাখতে পারে।
১৯৭১ সালে ক্যালিফর্নিয়া বিশ্ববিদ্যালয়ের গবেষক "লিওন চুয়া" চৌম্বক ফ্লাক্স এবং চার্জ এর মাঝে সম্পর্ক খুজে বের করেন। তার উপর ভিত্তি করেই মেমরিস্টর তৈরি হয়েছে।
প্রতিটি মেম্‌রিস্টর ২ স্তরবিশিষ্ট টাইটেনিয়াম ডাই-অক্সাইড দিয়ে তৈরি যাদের প্রতিটি স্তর এর রোধ আলাদা। দুটি স্তর ইলেক্ট্রড দিয়ে যুক্ত। এর ভেতর দিয়ে যখন বিদ্যুৎ প্রবাহ চলে তখন দুই স্তর এর মাঝের প্রাচীর সরে গিয়ে মেম্‌রিস্টর এর মোট রোধ পরিবর্তন হয়। এই পরিবর্তনকেই তথ্য হিসেবে সংরক্ষণ করা যায়।
উপযুক্ত একটি মেম্‌রিস্টর একই সাথে অনেকগুলি ট্রানজিস্টরের কাজ করতে পারে। তাই আগামীদিনের কমপিউটার এ হয়তো ট্রানজিস্টরের জায়গা দখল করবে মেম্‌রিস্টর।
হোকুসাই

কাৎসুশিকা হোকুসাই (জাপানি: 葛飾北斎, ৩১শে অক্টোবর ১৭৬০ - ১০ই মে ১৮৪৯) এদো যুগের প্রখ্যাত জাপানি চিত্রশিল্পী। তার সময়ে তিনি জাপানে চীনা চিত্রশিল্পের নেতৃস্থানীয় পণ্ডিত ছিলেন এবং আরো ছিলেন সচেতনতাবোধ ও বিশ্বাসযোগ্যতার সমর্থক। এছাড়া তিনি জাপানে "উকিয়োয়ে" চিত্র ঘরাণার ("ভাসমান বিশ্বের ছবি") অগ্রদূত ছিলেন। তার প্রথমদিকের ছবির সবগুলোই ছিল এই ঘরাণার। এ ধরনের ছবিগুলোর বিষয়বস্তু ছিল প্রাকৃতিক দৃশ্য ও অভিনেতাদের এক-কাগজের প্রিন্ট, হাতে করা ছবি এবং "সুরিমোনো" (ছাপা বস্তু)। সুরিমোনোর উদাহরণ হচ্ছে অভিবাদন ও ঘোষণা পত্র। জীবনের শেষের দিকে তিনি প্রথাগত সামুরাই ও চীনা শিল্পের দিকে আকৃষ্ট হয়ে পড়েন। ১৮২৬ থেকে ১৮৩৩ সালের মধ্যে তার বিখ্যাত উড-ব্লক প্রিন্টিং সিরিজ "ফুজি পর্বতের ছত্রিশটি দৃশ্য" প্রকাশিত হয়। এই ছবিগুলো জাপানি প্রাকৃতিক দৃশ্য প্রিন্টিংয়ের ইতিহাসে উল্লেখযোগ্য স্থান অধিকার করে আছে।
ফিশিং

ইন্টারনেটে ফিশিং (ইংরেজিতে Phishing) বলতে প্রতারণার মাধ্যমে কারো কাছ থেকে ব্যক্তিগত তথ্য, যেমন ব্যবহারকারী নাম ও পাসওয়ার্ড, ক্রেডিট কার্ডের তথ্য - ইত্যাদি সংগ্রহ করাকে বোঝানো হয়ে থাকে। প্রতারকেরা এই পদ্ধতিতে কোনো সুপ্রতিষ্ঠিত ওয়েবসাইট সেজে মানুষের কাছ থেকে তথ্য চুরি করে থাকে। ইমেইল ও ইন্সট্যান্ট মেসেজের মাধ্যমে সাধারণত ফিশিং করা হয়ে থাকে।
প্রতারকেরা তাদের শিকারকে কোনোভাবে ধোঁকা দিয়ে তাদের ওয়েবসাইটে নিয়ে যায়। ঐ ওয়েবসাইটটি সংশ্লিষ্ট ব্যবহারকারীর ইমেইল, ব্যাংক বা ক্রেডিট কার্ডের আসল ওয়েবসাইটের চেহারা নকল করে থাকে। ব্যবহারকারীরা সেটাকে আসল সাইট ভেবে নিজের তথ্য প্রদান করলে সেই তথ্য প্রতারকদের হাতে চলে যায়। ফিশিং হলো সোশাল ইঞ্জিনিয়ারিং নামক প্রতারণা কৌশলের একটি উদাহরণ। ফিশিং প্রতিরোধের জন্য এখন আইন প্রণয়ন, ব্যবহারকারীদের প্রশিক্ষণ, জনসচেতনতা সৃষ্টি, এবং কারিগরী প্রতিরোধ ব্যবস্থা তৈরি করা হচ্ছে।
ফিশিং এর পদ্ধতি প্রথম বর্ণনা করা হয় ১৯৮৭ সালে। ফিশিং (Phishing) শব্দটির প্রথম ব্যবহার হয় ১৯৯৬ সালে। ইংরেজি fishing বা মাছ ধরা শব্দটির অপভ্রংশ হিসাবে এর উদ্ভব হয়েছে। । সম্ভবতঃ ফ্রিকিং (phreaking) এর অনুকরণে এই শব্দের প্রচলন হয়েছে। মাছ ধরার সময়ে যেমন টোপ ফেলে মাছদের ধোঁকা দেয়া হয়, সেরকম এই পদ্ধতিতেও ব্যবহারকারীদের ধোঁকা দিয়ে তথ্য বের করে নেয়া হয়।
কিছু কিছু মেইল এসে থাকে যেখানে লেখা থাকে "to restore access to your bank account ...".সাধারণ ভাবেই মানুষ এই ধরনের লিঙ্কগুলোতে গিয়ে ক্লিক করে থাকেন।
সাধারণত তারা ওয়েবসাইটগুলোর লিঙ্কগুলকে সামান্য পরিবর্তন করে ব্যবহার করে থাকে।যা সাধারণ চোখে আমরা ধরতে পারি না।যেমন ধরতে পারি'www.facebook.com' যদি তারা এই লিঙ্কটাকে সামান্য পরিবর্তন করে লিখে ফেলেন 'www.faceboook.com' বা 'www.facebok.com' তাহলে সাধারণ ভাবেই মানুষ ধোঁকা খেয়ে যাবেন।
An example of a phishing e-mail, disguised as an official e-mail from a (fictional) bank. The sender is attempting to trick the recipient into revealing secure information by "confirming" it at the phisher's website. Note the misspelling of the words received and discrepancy.
অনেক ক্ষেত্রে দেখা যায় যে কিছু কিছু কোম্পানি থেকে নাকি ফোন আসে যে তারা সে কোম্পানির কর্মকর্তা বা কর্মচারী তারা তার একাউন্টটা যাচাই করার জন্যে একাউন্ট নাম্বার সাথে তার পিন নাম্বার(এটিএম) চেয়ে থাকেন।এটাও এক ধরনের আক্রমণ।
২০১১ এর জুলাই থেকে ২০১২ এর জুলাই পর্যন্ত প্রায় ৭ কোটি দশ লক্ষ যুক্তরাষ্ট্রের নাগরিক সাইবার অপরাধের দ্বারা প্রত্যক্ষ বা পরোক্ষ ভাবে ক্ষতিগ্রস্ত হন। তাদের প্রত্যেকের গড় ক্ষতির পরিমাণ প্রায় ২৯০ ডলার। অপরদিকে সারা বিশ্বে ফিশিং এবং ম্যালওয়্যার এর কারণে প্রায় ১১০ বিলিয়ন ডলার এর ক্ষতি হয়েছে, যার কারণে মাথাপিছু ক্ষতির পরিমাণ প্রায় ১৯৭ ডলার। যা যুক্তরাষ্ট্রের অধিবাসীদের ফাষ্টফুডের পেছনে বাৎসরিক খরচের সমান। এই অর্থের ৪২ ভাগই যাচ্ছে ফ্রড কেস এ। 
বর্তমানে অ্যান্টিভাইরাস গুলো বেশ শক্তিশালী এবং ছোটখাটো ফিসিং বেশ সহজেই ধরে ফেলে। আর ব্রাইজার গুলোও এখন আগের থেকে অনেক শক্তিশালি হয়েছে। যেমন, বর্তমানে গুগল ক্রোম আপনাকে এমন কোন লিংক ভিজিট করতে দিবে না বা সতর্ক করবে যেখানে ভাইরাস বা এমন কিছু থাকার সম্ভাবনা আছে।
অ্যালান জে পাকুলা

অ্যালান জে পাকুলা (; ৭ই এপ্রিল, ১৯২৮ - ১৯শে নভেম্বর, ১৯৯৮) ছিলেন মার্কিন চলচ্চিত্র পরিচালক, লেখক এবং প্রযোজক। কন্সপাইরেসি থ্রিলার ধারার চলচ্চিত্রে তিনি বিশেষ অবদান রেখেছেন। তিনি তিনটি একাডেমি পুরস্কারের মনোনয়ন পেয়েছেন, সেগুলো হল "টু কিল আ মকিংবার্ড" (১৯৬২)-এর জন্য শ্রেষ্ঠ চলচ্চিত্র বিভাগে, "অল দ্য প্রেসিডেন্ট্‌স মেন" (১৯৭৬)-এর জন্য শ্রেষ্ঠ পরিচালক বিভাগে এবং "সোফিস চয়েস" (১৯৮২)-এর জন্য শ্রেষ্ঠ উপযোগকৃত চিত্রনাট্য বিভাগে।
ইয়োহানেস গেয়র্গ বেন্ডনর্‌ৎস

ইয়োহানেস গেয়র্গ বেন্ডনর্‌ৎস () (জন্ম: ১৬ই মে, ১৯৫০) জার্মান পদার্থবিজ্ঞানী যিনি ১৯৮৭ সালে কার্ল আলেকজান্ডার মুলার এর সাথে যৌথভাবে পদার্থবিজ্ঞানে নোবেল পুরস্কার লাভ করেছেন। তাদের পুরস্কার প্রাপ্তির কারণ ছিল, উচ্চ-তাপমাত্রার অতিপরিবাহিতা বিষয়ক গবেষণা।
বেন্ডনর্‌ৎস জার্মানির উত্তর রাইন-ভেস্টফালিয়ার নিউয়েনার্শেন নামক স্থানে জন্মগ্রহণ করেন। তার বাবা আন্টন বেন্ডনর্‌ৎস আর মা এলিসাবেট বেন্ডনর্‌ৎস। ১৯৬৮ সালে তিনি মুনস্টার বিশ্ববিদ্যালয়ে খনিজ বিজ্ঞান বিষয়ে পড়াশোনা শুরু করেন। এখান থেকে ১৯৭৬ সালে স্নাতক হন। ১৯৮২ সালে জুরিখে অবস্থিত সুইস ফেডারেল ইনস্টিটিউট অফ টেকনোলজি থেকে পিএইচডি ডিগ্রি অর্জন করেন। এই একই বছর আইবিএম তাকে তাদের জুরিখ গবেষণাগারে কাজ করার জন্য নিয়ে যায়। এই গবেষণাগারে মুলার অতিপরিবাহিতা নিয়ে কাজ করছিলেন। তিনি বেন্ডনর্‌ৎসকে সাথে নেন।
১৯৮৩ সালে দুজনে মিলে অবস্থান্তর ধাতব অক্সাইড থেকে উৎপন্ন সিরামিকের বৈদ্যুতিক ধর্ম নিয়ে পরীক্ষা করতে থাকেন। তাদের আশা ছিল, এ ধরনের পদার্থ হয়তো অতিপরিবাহী হিসেবে কাজ করবে। তাদের কাজের প্রকৃত পরীক্ষণ এবং নির্মাণের দায়িত্ব বেন্ডনর্‌ৎসের উপরই ছিল। ১৯৮৬ সালে তারা ৩৫ কেলভিন তাপমাত্রায় একটি বেরিয়াম-ল্যান্থানাম-কপার অক্সাইডে অতিপরিবাহীতা তৈরি করতে সক্ষম হন। যেকোন বস্তুতে এর আগে সর্বোচ্চ যে তাপমাত্রায় অতিপরিবাহীতা পাওয়া গিয়েছিল তার চেয়ে এই তাপমাত্রা ১২ কেলভিন বেশি। এই উদ্ভাবনের কারণেই তারা নোবেল পুরস্কার লাভ করেছিলেন।
রেসকিউ ডন

রেসকিউ ডন (ইংরেজি ভাষায়: Rescue Dawn) ২০০৭ সালে মুক্তিপ্রাপ্ত মার্কিন চলচ্চিত্র। ক্রিশ্চিয়ান বেইল অভিনীত এই ছবি পরিচালনা করেছেন ভের্নার হের্‌ৎসগ। এর আগে ১৯৯৭ সালে হার্‌ৎসোগ একটি প্রামাণ্য চিত্র নির্মাণ করেছিলেন যার উপর ভিত্তি করে এই ছবি তৈরি হয়েছে। ছবির বিষয়বস্তু ভিয়েতনাম যুদ্ধ। ছবির শ্যুটিং হয়েছে থাইল্যান্ডে।
জার্মান বংশোদ্ভূত মার্কিন বৈমানিক ডিটার ডেংলারের জীবনের সত্য ঘটনা অবলম্বনে ছবিটি নির্মিত হয়েছে। ডেংলার সারা জীবন বৈমানিক হওয়ার স্বপ্ন দেখেছেন। এই স্বপ্নের টানেই একসময় মার্কিন নৌবাহিনীর বৈমানিক বনে যান। ফ্লাইট লেফটেন্যান্ট হিসেবে ভিয়েতনাম যুদ্ধে যোগ দেন। কিন্তু এক বিশেষ অভিযানে লাওসের উপর দিয়ে যাবার সময় তার বিমান গুলিবিদ্ধ হয়ে ভূপতিত হয়। তিনি ভিয়েতনামের মুক্তিযোদ্ধাদের হাতে বন্দী হন। বন্দিশালা থেকে কয়েকজন সাথী নিয়ে তিনি পালাতে সক্ষম হয়েছিলেন। কিন্তু শেষ পর্যন্ত একমাত্র তিনিই মার্কিন শিবিরে ফিরতে সক্ষম হন। এই কাহিনীই পুরো ছবিতে অনুসৃত হয়েছে।
লিয়ন ম্যাক্স লেডারম্যান

লিয়ন ম্যাক্স লেডারম্যান (জন্ম: ১৫ই জুলাই, ১৯২২) মার্কিন পরীক্ষণমূলক পদার্থবিজ্ঞানী। তিনি নিউট্রিনো নিয়ে উল্লেখযোগ্য গবেষণার জন্য ১৯৮৮ সালে মেলভিন শোয়ার্জ ও জ্যাক স্টাইনবার্গারের সাথে যৌথভাবে পদার্থবিজ্ঞানে নোবেল পুরস্কার লাভ করেছিলেন। তিনি এক সময় ইলিনয়ের বাটাভিয়াতে অবস্থিত ফার্মি ন্যাশনাল এক্সিলারেটর ল্যাবরেটরিতে এমিরেটাস অধ্যাপক হিসেবে কর্মরত আছেন।
লেডারম্যান সিটি কলেজ অফ নিউ ইয়র্ক থেকে ১৯৪৩ সালে বিএস পাশ করেছেন। পদার্থবিজ্ঞানে পিএইচডি করেছেন নিউ ইয়র্কের কলাম্বিয়া ইউনিভার্সিটি থেকে, ১৯৫১ সালে। এই বছরই কলাম্বিয়া ইউনিভার্সিটির অনুষদে যোগ দেন এবং ১৯৫৮ সালে পূর্ণ অধ্যাপক হন। ১৯৭৯ থেকে ১৯৮৯ সাল পর্যন্ত ফার্মিল্যাবের পরিচালকের দায়িত্ব পালন করেন।
১৯৬০ থেকে ১৯৬২, এই তিন বছর লেডারম্যান কলাম্বিয়াতে তার সহ গবেষক শোয়ার্জ ও স্টাইনবার্গারকে সাথে নিয়ে নিউ ইয়র্কের লং আইল্যান্ডে অবস্থিত "ব্রুকহ্যাভেন ন্যাশনাল ল্যাবরেটরিতে" একটি গুরুত্ব পূর্ণ গবেষণা করেন। সেখানে একটি ত্বরক যন্ত্র ব্যবহার করে তারা ইতিহাসে প্রথমবারের মত গবেষণাগারে কৃত্রিমভাবে নিউট্রিনো রশ্মি উৎপাদন করেছিলেন। নিউট্রিরো এক ধরনের অতিআণবিক কণা যার কোন নির্ণয়যোগ্য ভর ও আধান নেই এবং যা আলোর বেগে চলাচল করে। তাদের নিউট্রিনো রশ্মি উদ্ভাবনের সময় সবাই জানতেন, নিউট্রিনো কোন পদার্থের সাথে মিথস্ক্রিয়া করে তখন হয় ইলেকট্রন নয়তো মিউয়ন নামক ইলেকট্রনের মত অন্য একটি কণা উৎপন্ন হয়। এ থেকে অনেকে ধারণা করেছিলেন দুই ধরনের নিউট্রিনো আছে যদিও তা তখন পর্যন্ত প্রমাণিত হয়নি। ব্রুকহ্যাভেনে এই তিন বিজ্ঞানী মিলে আবিষ্কার করলেন, যে নিউট্রিনোর আঘাতে পদার্থ থেকে মিউয়ন নির্গত হওয়া তা আসলেই ভিন্ন ধরনের। তারা এই নিউট্রিনোর নাম দেন "মিউয়ন নিউট্রিনো"।
এই আবিষ্কারটি যুগান্তকারী ছিল। কারণ এর পরই অতিআণবিক কণার অনেকগুলো পরিবার শনাক্ত করা হয় এবং তাদের মধ্যে শ্রেণিবিন্যাস করা সম্ভব হয়। আর এর ফলশ্রুতিতেই এক সময় প্রমিত মডেলের বিকাশ ঘটে যা দিয়ে সকল ধরনের মৌলিক কণার শ্রেণিবিন্যাস করা হয়।
ভারত সেবাশ্রম সংঘ

ভারত সেবাশ্রম সংঘ (বা ভারত সেবাশ্রম সঙ্ঘ) হল ভারতে অবস্থিত একটি হিন্দু দাতব্য বেসরকারি সংগঠন। এটি আচার্য শ্রীমত স্বামী প্রণবানন্দজী মহারাজ দ্বারা ১৯১৭ সালে প্রতিষ্ঠিত হয়েছিল। সংঘের ভারতে এবং যুক্তরাজ্য, মার্কিন যুক্তরাষ্ট্র, গায়ানা, ত্রিনিদাদ ও টোবাগো, কানাডা, ফিজি এবং বাংলাদেশ সহ প্রায় একশো আশ্রম রয়েছে। এটি আফ্রিকার দেশগুলিতে, মালয়েশিয়া এবং ইন্দোনেশিয়া-তে বেশ কিছু মিশন শুরু করেছে; সংঘের সন্ন্যাসীরা সিরিয়া ও লেবাননে জাতিসংঘের প্রতিনিধিদের সাথে যুক্ত হয়েছেন।
সামাজিক কাজকর্ম, দরিদ্রদের সাহায্য করা দুঃস্থ ও চাহিদাসম্পন্নদের স্বাস্থ্যসামগ্রী পৌঁছে দেওয়া ইত্যাদি কাজের জন্য স্বীকৃত। 
এই সংঘের প্রধান কার্যালয় কলকাতার বালীগঞ্জে।
এই সংঘ অন্ধ্রপ্রদেশ এবং ওড়িশা রাজ্যে প্রাকৃতিক দুর্যোগ , ১৯৪৩ সালের বাংলার দুর্ভিক্ষ, ভোপাল বিপর্যয়, ২০০১ এর গুজরাত ভূমিকম্প এবং ২০০৪ সালের ভারত মহাসাগরের সুনামি মানুষের সেবা করেছে। ভারত বিভাজন-এর মতো রাজনৈতিক অস্থিরতার সময়ে, সংঘ সীমান্তবর্তী অঞ্চলে শরণার্থী শিবির এবং যুদ্ধ উদ্বাস্তু শিবির স্থাপন করেছে। 
দরিদ্র ভারতীয় আদিবাসীদের সহায়তা করার জন্য এটি বেশ কয়েকটি প্রকল্পের আয়োজন করেছে। এ জাতীয় একটি প্রকল্প হল শবর উপজাতির শিশুদের স্কুল সরবরাহ এবং তাদের আবাসন ও স্বাস্থ্যসেবা সরবরাহের সাথে । এটি আইটি দক্ষতার প্রয়োজন এমন চাকরির সন্ধানের জন্য যুবকদের তথ্য প্রযুক্তিতে প্রশিক্ষণ দেওয়ার জন্য কোর্সও আয়োজন করে।
২০০৪ সালের ভারত মহাসাগরে ভূমিকম্পের পরে, সঙ্ঘের সন্ন্যাসীরা অনাথ শিশুদের জন্য ৪২,৫০,০০০ টাকা ব্যয়ে একটি স্কুল , ৬০,২০,০০০টাকায় একটি অনাথাশ্রম এবং আন্দামান ও নিকোবর দ্বীপপুঞ্জে ৩০ মিলিয়ন টাকা ব্যয়ে ২০০ বাড়ি তৈরি করার প্রস্তাব দেন । তামিলনাড়ু রাজ্যের কুড্ডালোর, নাগাপট্টিনাম এবং চেন্নাই জেলাগুলিতে যেখানে সুনামিতে ৭০০০-এরও বেশি লোকের মৃত্যু হয়েছিল, সংঘ কুড্ডালোরের সোননকুপ্পাম গ্রামে প্রায় ২০০ নতুন বাড়ি তৈরি করে ব্যাপক ত্রাণ কার্যক্রম শুরু করেছিল। সমুদ্রের কাছে সমস্ত কিছু হারিয়ে যাওয়া স্থানীয়দের কাছে মাছ ধরার নৌকা ও জালও বিতরণ করা হয়েছিল ।
কুম্ভ মেলার মতো ধর্মীয় মেলা এবং ভারতের বিভিন্ন তীর্থস্থানে সংঘ তীর্থযাত্রীদের সক্রিয়ভাবে আশ্রয়, খাদ্য, চিকিৎসা এবং নিরাপত্তা পরিষেবা সরবরাহ করে। এটি বড়জুরি ও কলকাতায় বিনামূল্যে হাসপাতাল, চৌষট্টিটি স্থানে চলনশীল ঔষধালয় এবং মেডিকেল ইউনিট, নবী মুম্বাইয়ে রোগীদের এবং তাদের পরিবারের জন্য একটি নিখরচায় বাসস্থান, এবং কুষ্ঠ রোগীদের জন্য চারটি হাসপাতাল এবং বাড়ি পরিচালনা করে। ২০১০ সালে ভারতের অর্থমন্ত্রী স্বাস্থ্যসেবার উদ্দেশ্যে বেসরকারী-জনসাধারণ অংশীদারত্বের উদাহরণ হিসাবে কলকাতার জোকায় একটি ৫০০ শয্যাবিশিষ্ট হাসপাতাল উদ্বোধন করেছিলেন।
অজয় সিংহরায়

অজয় সিংহরায় (জন্ম: ১৯২০ - মৃত্যু: ২০০০) একজন বিখ্যাত বাঙালি আবহসঙ্গীতকার । তিনি বেশকিছু নাটক এবং চলচ্চিত্রের আবহসঙ্গীত দিয়েছেন ।
অজয় সিংহরায় ঋত্বিক গোষ্ঠীর "মাদার", বহুরূপীর "বাকি ইতিহাস", "ঘরে বাইরে", সত্যজিৎ রায়ের "ফটিকচাঁদের" আবহসঙ্গীত দিয়েছেন ।
সঙ্গীত বিষয়ে তার গবেষণা গ্রন্থ "মিউজিং অন মিউজিক" । তিনি "ইনমিউজিকা" পত্রিকা সম্পাদনা করেছেন । তিনি ভালো সেতার বাজাতে পারতেন ।
ঢাকা আহ্‌ছানিয়া মিশন

ঢাকা আহ্ছানিয়া মিশন বাংলাদেশের একটি অলাভজনক সমাজসেবামূলক স্বেচ্ছাসেবী সংগঠন, যেটি ১৯৫৮ সালে প্রতিষ্ঠিত হয়। এই প্রতিষ্ঠানটি মূলত গরিব, বিশেষ করে সুবিধাবঞ্চিত মানুষের দক্ষতা বৃদ্ধির মাধ্যমে দারিদ্র দূরীকরণ এবং আর্থ-সামাজিক উন্নয়নে কাজ করে। সমাজসংস্কারক ও সুফি খান বাহাদুর আহ‌্ছানউল্লা এটি প্রতিষ্ঠা করেন।
ঢাকা আহ্‌ছানিয়া মিশন ২০০২ সালে বাংলাদেশ সরকার প্রদত্ত সর্বোচ্চ বেসামরিক সম্মাননা পদক স্বাধীনতা দিবস পুরস্কার লাভ করে।
এই মিশনটি ১৯৫৮ সালে খান বাহাদুর আহ‌্ছানউল্লা দ্বারা প্রতিষ্ঠিত হয়। এটি বাংলাদেশের বৃহত্তম এনজিওগুলির মধ্যে একটি এবং এটি ১.৯ মিলিয়ন নারীকে অর্থনৈতিক স্বচ্ছলতা অর্জনে সহায়তা করেছে। মিশন আহসানিয়া মিশন ক্যান্সার ডিটেকশন এবং ট্রিটমেন্ট সেন্টার প্রতিষ্ঠা করে। এটির একটি বিশ্ববিদ্যালয় রয়েছে যার নাম আহছানউল্লা বিজ্ঞান ও প্রযুক্তি বিশ্ববিদ্যালয়, দেশের প্রথম বেসরকারি শিক্ষক কলেজ, খান বাহাদুর আহসানুল্লাহ শিক্ষক প্রশিক্ষণ কলেজ প্রতিষ্ঠা করেন। মিশনটি কারিগরি ও বৃত্তিমূলক শিক্ষা ও প্রশিক্ষণ ইনস্টিটিউট, আহসানুল্লাহ ইনস্টিটিউট অব ইনফরমেশন অ্যান্ড কমিউনিকেশন টেকনোলজি, আহসানউল্লাহ মিশন কলেজ এবং ওয়ার্কিং ট্রেনিং ইন্সটিটিউট ফর ওয়ার্কিং চাইল্ডস প্রতিষ্ঠা করেছিল।
এটি হজ ফাইন্যান্স কোম্পানি, বইবাজার, নাগরদোলা, এবং আহসানিয়া-মালয়েশিয়া হজ্জ মিশন সহ বেশ কয়েকটি সামাজিক কল্যাণ সংস্থা পরিচালনা করে। এটি ২০০২সালে স্বাধীনতা দিবস পুরস্কার লাভ করে। ২০১৪ সালে আহসানিয়া মিশন ক্যান্সার এবং জেনারেল হাসপাতাল চালু করে, এটি বাংলাদেশে বৃহত্তম ক্যান্সার হাসপাতাল।
ঢাকা আহসানিয়া মিশন বাংলাদেশে বিভিন্ন সামাজিক সমস্যা নিরসনে কাজ করে, বিশেষ করে তামাক নিয়ন্ত্রণ, নিরাপদ সড়ক, মাদকদ্রব্য বিরোধী কর্মসূচি ইত্যাদিতে। তারা বিভিন্ন প্রশিক্ষণ, ক্যাম্পেইন, মানববন্ধন এবং সচেতনতামূলক কার্যক্রমের মাধ্যমে জনসচেতনতা বৃদ্ধিতে কাজ করে যাচ্ছে।
এদেশে মানব সেবায় অবদানের জন্য ২০০২ সালে বাংলাদেশ সরকার দেশের সর্বোচ্চ বেসামরিক পুরস্কার হিসাবে পরিচিত স্বাধীনতা পুরস্কারে ভূষিত করে এই সংস্থাকে।
কৃষ্ণ কুণ্ডু

কৃষ্ণ কুণ্ডু (জন্ম: ২৩ নভেম্বর ১৯২৩ - মৃত্যূ : ১০ ফেব্রুয়ারি ২০০১) একজন অভিনেতা এবং নাট্যনির্দেশক। তিনি কলকাতার গ্রুপ থিয়েটারের সাথে যুক্ত ছিলেন।
কৃষ্ণ কুণ্ডু ম্যাট্রিক ক্লাশে পড়ার সময়ে বিদ্যালয় ত্যাগ করেন। প্রথম জীবনে একবছর ব্যাঙ্কে এবং তিন বছর তরুণ অপেরায় চাকরি করেন। ১৯৫২ থেকে ১৯৬৮ খ্রিষ্টাব্দে পর্যন্ত তিনি ফরওয়ার্ড ব্লকের কাউন্সিলার ছিলেন।
মার্কাস স্কোয়ারের অধুনালুপ্ত বঙ্গসাহিত্য সম্মেলনের অন্যতম উদ্যোক্তা হিসাবে তিনি শৌভনিক নাট্যগোষ্ঠীর সাথে ১৯৫৭ সাল থেকে নট নির্দেশক হিসাবে যুক্ত ছিলেন। তার উল্লেখযোগ্য অভিনয় এবং নির্দেশনা - "ওথেলো", "ঘরে বাইরে", "কারাগার", "আধে আঁধুরে", "স্থানীয় সংবাদ", "ভাগলপুরে শরৎচন্দ্র", "একাকী সহসা" প্রভৃতি।
সংসদ বাঙালি চরিতাভিধান - দ্বিতীয় খণ্ডের সংযোজন - সাহিত্য সংসদ